Morten Marinus genkender ikke længere Dansk Folkeparti, og derfor lader han nye kræfter komme til.

Tidligere på ugen kunne TV2 Nord fortælle, at den nordjyske folketingskandidat Morten Marinus fra DF, valgte at trække sig. I dag skriver han på sin Facebookside, at han har valgt at melde sig helt ud af Dansk Folkeparti: - Jeg har efter meget lange og grundige overvejelser besluttet at forlade DF's dansegulv og sige tak for dansen, lyder det. Ikke det samme DF Morten Martinus forlader partiet på samme baggrund, som mange af hans tidligere partifæller - fordi han ikke længere kan kende partiet. - Efter at have været medlem af Dansk Folkeparti, det meste af mit voksenliv, er denne beslutning ikke nem, skriver han og fortsætter: - Selvom det påstås at musikken er den samme, så kan jeg ikke længere genkende dansen der danses. Flere og flere af mine nærmeste venner har også forladt dansegulvet. Der gives nu plads til friske kræfter, der kan og vil danse på den nye måde, som kan give DF nyt liv. Men det bliver uden mig. Smækker ikke med døren Den nu tidligere DF'er har både siddet i lokalbestyrelser, amtsbestyrelse, DFU Hovedbestyrelse, Byråd, Regionsråd og Folketing. Ifølge hans Facebookopslag, ville han ikke have været noget af det foruden, og smækker heller ikke med døren. - Jeg hører ikke til dem, der går, fordi man ikke tror på at DF overlever. Det er jeg sikker på at DF gør, og jeg ønsker både partiet, formanden og alle de gode folk alt held og lykke fremover, skriver han. Morten Marinus sad fra 2011 til 2019 i Folketinget, hvor han repræsenterede Dansk Folkeparti i Nordjylland. Hvad fremtiden står på, melder han endnu ikke noget om.